РЕГЛАМЕНТ ЗА ИЗПЪЛНЕНИЕ (ЕС) № 1329/2014 НА КОМИСИЯТА
от 9 декември 2014 година
за изготвяне на формулярите, посочени в Регламент (ЕС) № 650/2012 на Европейския парламент и на Съвета относно компетентността, приложимото право, признаването и изпълнението на решения и приемането и изпълнението на автентични актове в областта на наследяването и относно създаването на европейско удостоверение за наследство
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 650/2012 на Европейския парламент и на Съвета от 4 юли 2012 г. относно компетентността, приложимото право, признаването и изпълнението на решения и приемането и изпълнението на автентични актове в областта на наследяването и относно създаването на европейско удостоверение за наследство (1), и по-специално член 46, параграф 3, буква б), член 59, параграф 1, член 60, параграф 2, член 61, параграф 2, член 65, параграф 2, член 67, параграф 1 от него,
като има предвид, че:
(1)
За правилното прилагане на Регламент (ЕС) № 650/2012 следва да бъдат изготвени няколко формуляра.
(2)
В съответствие с Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към Договора за Европейския съюз и Договора за функциониране на Европейския съюз, тези държави членки не участваха в приемането на Регламент (ЕС) № 650/2012. Следователно Обединеното кралство и Ирландия не участват в приемането на настоящия регламент.
(3)
В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящия регламент и не е обвързана от него, нито от неговото прилагане.
(4)
Мерките, предвидени в настоящия регламент, са в съответствие със становището на Комитета по въпросите на наследяването,
ПРИЕ НАСТОЯЩИЯ РЕГЛАМЕНТ:
Член 1
1. Формулярът по член 46, параграф 3, буква б) от Регламент (ЕС) № 650/2012, който следва да се използва за свидетелството относно решение в областта на наследяването, е формуляр I, установен в приложение 1.
2. Формулярът по член 59, параграф 1 и по член 60, параграф 2 от Регламент (ЕС) № 650/2012, който следва да се използва за свидетелството относно автентичен акт в областта на наследяването, е формуляр II, установен в приложение 2.
3. Формулярът по член 61, параграф 2 от Регламент (ЕС) № 650/2012, който следва да се използва за свидетелството относно съдебна спогодба в областта на наследяването, е формуляр III, установен в приложение 3.
4. Формулярът по член 65, параграф 2 от Регламент (ЕС) № 650/2012, който следва да се използва за заявлението относно европейско удостоверение за наследство, е формуляр IV, установен в приложение 4.
5. Формулярът по член 67, параграф 1 от Регламент (ЕС) № 650/2012, който следва да се използва за европейското удостоверение за наследство, е формуляр V, установен в приложение 5.
Член 2
Настоящият регламент влиза в сила на 17 август 2015 година.
Настоящият регламент е задължителен в своята цялост и се прилага пряко в държавите членки в съответствие с Договорите.
Съставено в Брюксел на 9 декември 2014 година.